SKRIFTLIG FORESPØRGSEL E-2448/01

af Luciano Caveri (ELDR) til Kommissionen

(11. september 2001)

Om: Ratifikation af Alpe-konventionens protokoller

Kommissionen redegjorde i sit svar på skriftlig forespørgsel E-3599/00(1) for forholdet mellem EU og Alpe-konventionen og meddelte, at den stadig sluttede op om konventionen, hvilket bl.a. kom til udtryk i beslutningen om at undertegne protokollen om transport. Debatten mellem de forskellige parter, der har undertegnet konventionen, omhandler nu hovedsageligt ratifikationen af de allerede undertegnede protokoller, hvilket er en forudsætning for deres gennemførelse, og det gælder også for de protokoller, som EU har undertegnet (fysisk planlægning bæredygtig udvikling, bjerglandbrug samt naturbeskyttelse og landskabsbevaring), eller er i færd med at undertegne (transport). I Kommissionens svar hedder det imidlertid, at de resterende protokoller ikke vil blive undertegnet (skove i bjergegne, turisme, beskyttelse af jordbunden og energi), fordi de bedre kan gennemføres af medlemsstaterne i Alpe-området og disses regioner end af Fællesskabet. Dette er i øvrigt en interessant fortolkning af nærhedsprincippet.

Kan Kommissionen på denne baggrund oplyse, hvor langt EU er nået med undertegnelsen af protokollen om transport?

Hvilke forhindringer hvis der er nogle, hvilket synes at fremgå af svaret på forespørgsel E-3599/00 er der for ratificeringen af de allerede undertegnede protokoller, som er en nødvendig forudsætning for, at Fællesskabets forpligtelser navnlig på områder, der som landbruget helt klart ligger inden for Fællesskabets kompetencer, får et reelt indhold?

(1) EFT C 187 E af 3.7.2001, s. 19.

Svar afgivet på Kommissionens vegne af Margot Wallström

(12. november 2001)

Hvad angår undertegnelsen af transportprotokollen til Alpe-konventionen vedtog Kommissionen den 16. januar 2001 i overensstemmelse med EF-traktatens artikel 300, stk. 2 (tidl. artikel 228), et forslag til Rådets afgørelse(1) om undertegnelse af den nævnte protokol. Forslaget er for tiden til behandling i Rådets arbejdsgruppe vedrørende landtransport.

Det bør dog være helt klart, at selv om Kommissionen har prioriteret ratificeringen af transportprotokollen højt, skal det ikke opfattes som et tegn på manglende interesse for at fremme en bæredygtig udvikling i Alpeområdet. Tværtimod ønsker Kommissionen at fremhæve, hvilken stor betydning den tillægger bjergområder, hvilket der gives et eksempel på i Kommissionens anden rapport om den økonomiske og sociale samhørighed(2), hvor den medgav, at bjergområderne

i forvejen er ugunstigt stillede regioner, der som sådanne er optaget blandt de ti højt prioriterede emner under EU's samhørighedspolitik. Andre EU-politiske indsatsområder, herunder miljø og udvikling af landdistrikterne bidrager også til en bæredygtig udvikling af bjergområderne, hvortil Alpeområdet hører, og til bevarelsen af bjergområdernes økosystemer og biodiversitet.

For bedre at vurdere situationen er Kommissionen desuden i færd med at lancere en undersøgelse, der går ud på nøjagtigt at afgrænse bjergområder inden for EU og indsamle statistiske oplysninger herom. Undersøgelsen skal gøre det muligt for Kommissionen at foretage en objektiv vurdering af den nuværende situation. De første resultater forventes at foreligge i andet halvår af 2002.

(1) KOM(2001) 18 endelig udg.

(2) KOM(2001) 24 endelig udg.